b'\n_START_ARTICLE_\nGliese 581 b\n_START_PARAGRAPH_\nGliese 581 b (arba Gl 581b)  \xe2\x80\x93 egzoplaneta, skriejanti apie raudon\xc4\x85j\xc4\x85 nyk\xc5\xa1tuk\xc4\x99 Gliese 581, esan\xc4\x8di\xc4\x85 Svarstykli\xc5\xb3 \xc5\xbevaig\xc5\xbedyne ir nutolusi\xc4\x85 nuo Saul\xc4\x97s sistemos 20,4 \xc5\xa1viesme\xc4\x8di\xc5\xb3. Tai pirmoji Gliese 581 sistemoje atrasta planeta ir antroji pagal nuotol\xc4\xaf nuo savo \xc5\xbevaig\xc5\xbed\xc4\x97s.\n_START_SECTION_\nAtradimas\n_START_PARAGRAPH_\nPlanet\xc4\x85 atrado Pranc\xc5\xabzijos ir \xc5\xa0veicarijos mokslinink\xc5\xb3 komanda. Apie atradim\xc4\x85 prane\xc5\xa1ta 2005 m. lapkri\xc4\x8dio 30 d. Tuo metu tai buvo viena i\xc5\xa1 ma\xc5\xbeiausi\xc5\xb3 atrast\xc5\xb3 egzoplanet\xc5\xb3 ir penktoji, atrasta raudonosios nyk\xc5\xa1tuk\xc4\x97s sistemoje (po Gliese 876 sistemos planet\xc5\xb3 bei Gliese 436 b). Planeta atrasta HARPS spektrografu, taikant radialinio grei\xc4\x8dio metod\xc4\x85, pagal kur\xc4\xaf planetos orbita ir mas\xc4\x97 apskai\xc4\x8diuojami, remiantis nedidel\xc4\x97mis perturbacijomis \xc5\xbevaig\xc5\xbed\xc4\x97s orbitoje. \xc5\xa0ias perturbacijas sukelia apie \xc5\xbevaig\xc5\xbed\xc4\x99 skriejan\xc4\x8dios planetos gravitacija. _NEWLINE_Tyrimo rezultatus astronomai paskelb\xc4\x97 \xe2\x80\x9eAstronomy and Astrophysics\xe2\x80\x9c \xc5\xbeurnale.\n_START_SECTION_\nCharakteristikos\n_START_PARAGRAPH_\nGliese 581 b mas\xc4\x97 ma\xc5\xbeiausiai 15,8 karto didesn\xc4\x97 u\xc5\xbe \xc5\xbdem\xc4\x97s mas\xc4\x99 ir yra artima Nept\xc5\xabno masei. Tai masyviausia \xc5\xbeinoma planeta Gliese 581 sistemoje. Gliese 581 b didysis pusa\xc5\xa1is yra 0,041 (\xc2\xb1 0,001) av, orbitinis periodas \xe2\x80\x93 5,368 (\xc2\xb1 0,001) paros, o ekscentricitetas \xe2\x80\x93 0,022 (-0,005 +0,027). Taigi, planeta skrieja gana arti savo \xc5\xbevaig\xc5\xbed\xc4\x97s \xe2\x80\x93 vidutinis nuotolis yra apie 6 mln. km (0,041 av). Palyginimui, Merkurijus, artimiausia Saulei planeta, nuo jos vidutini\xc5\xa1kai nutolusi 58 mln. kilometr\xc5\xb3 (0,387 av) ir apskrieja per 88 paras. Planetos tranzitas nebuvo stebimas, tad i\xc5\xa1 to galima spr\xc4\x99sti, kad jos orbitos inklinacija yra ma\xc5\xbeesn\xc4\x97 nei 88,1 laipsnio.'